SKRIFTLIG FORESPØRGSEL E-2970/00

af Erik Meijer (GUE/NGL) til Rådet

(25. september 2000)

Om: Ikke-ajourførte og uoverskuelige oplysninger om sammensætningen af Rådet for Den Europæiske Union

1. Er Rådet klar over, at den liste over sammensætningen af Rådet for Den Europæiske Union, der blev uddelt under Europa-Parlamentets mødeperiode i Strasbourg fra den 4. til den 8. september 2000, bl.a. indeholder følgende oplysninger for Nederlandene: Dr. A. Peper som indenrigsminister, K.G. de Vries som minister for sociale anliggender og beskæftigelse og dr. W.A.F.G. Vermeend som statssekretær for finansielle anliggender?

2. Kan Rådet bekræfte, at førstnævnte person i spørgsmål 1 ikke har beklædt denne post siden den 13. marts 2000, og at de to andre siden den 24. marts 2000 har haft andre fagområder? Hvad er grunden til, at de fortsat er anført som værende medlemmer af Rådet, når det ville være ulovligt, hvis de fortsat deltog i møder i de pågældende råd af fagministre?

3. Kan Rådet ligeledes forklare, hvorfor alle ministre og statssekretærer er anført med deres fornavne og (med undtagelse af Tyskland og Østrig) uden akademiske titler, mens kun de nederlandske medlemmer af Rådet derimod er anført uden fornavne og med akademiske titler?

Hvad er grunden til, at disse nederlandske medlemmer af Rådet indtager en særstilling, hvorved de hylder sig i en relativ anonymitet og skaber en større afstand i forholdet til det folk, som de formodes at repræsentere?

4. Er Rådet rede til at arbejde for, at de kommende oversigter over Rådets sammensætning er ajourførte og ensartede?

Svar

(22. december 2000)

Rådet takker det ærede parlamentsmedlem for spørgsmålene og benytter lejligheden til at oplyse følgende:

- Generalsekretariatet for Rådet udarbejder regelmæssigt på samtlige fællesskabssprog en fortegnelse over de repræsentanter for medlemsstaternes regeringer, der sædvanligvis deltager i Rådets samlinger. Fortegnelsen indeholder samtlige premierministres, ministres og statssekretærers navn, fornavn og ansvarsområde.

- Hver gang sammensætningen af en medlemsstats regering er blevet ændret, ajourføres fortegnelsen på grundlag af de oplysninger, der er offentliggjort i medlemsstatens statstidende. For så vidt angår Nederlandene, blev fortegnelsen ajourført i april 2000, dvs. måneden efter den nederlandske regeringsomdannelse.

- Fortegnelserne sendes regelmæssigt til Europa-Parlamentets og Kommissionens tjenestegrene til orientering. Det dokument, som det ærede parlamentsmedlem henviser til, er offentliggjort af Europa-Parlamentet.

- Sammensætningen af medlemsstaternes regeringer offentliggøres desuden til orientering på Internetstedet http://europa.eu.int/idea under Søgning efter tjenestegrene, derefter Institution og derpå Rådet for Den Europæiske Union og Repræsentanter for medlemsstaternes regeringer, der sædvanligvis deltager i Rådets samlinger.

- Desuden udgiver Kontoret for De Europæiske Fællesskabers Officielle Publikationer hvert år en Fortegnelse over alle institutioner Hvem er hvem i Den Europæiske Union? Den seneste udgave er fra januar 2000 (redaktionens afslutning) og indeholder derfor samtlige repræsentanter for regeringerne på det tidspunkt, herunder også de af det ærede parlamentsmedlem anførte repræsentanter. Generalsekretariatet for Rådet offentliggør endvidere hvert efterår et Uddrag af Fortegnelse over alle institutioner.

- De fejl, som det ærede parlamentsmedlem gør opmærksom på, synes at være enkeltstående tilfælde.